A Magyarhoni Földtani Társulat Választmánya 2018. november 22-i ülésén úgy határozott, hogy a társulat alapítása óta nagymértékben megváltozott publikációs feltételek, valamint a mai kor szakmai, tudományos igényei miatt módosítani szükséges az ügyrend 4. mellékletét képező, a kitüntetések és elismerésének adományozásával foglalkozó szabályzatot. Ennek áttekintése és megfelelő javaslat kidolgozása érdekében munkabizottság jött létre, amely elkészítette az ügyrend módosítására vonatkozó javaslatát és kezdeményezte annak vitára bocsátását az MFT honlapjának fórumán.

Az Elnökségtől kapott felkérés szempontjainak megfelelően, a javasolt módosítások elsősorban a következőkre terjednek ki.

1. A tudományos tevékenységgel kapcsolatos elismerések esetében került sor tartalmi módosításokra. Ezek elsősorban a Szabó József-emlékérem, a Hantken Miksa-emlékérem, Koch Antal-emlékérem és a Vendl Mária-emlékérem adományozásának rendjét érintik. Kisebb mértékű, de tartalmi változtatást javasoltunk a Szepesházy Kálmán-díj, továbbá a Kriván Pál-emlékérem és a Semsey Andor-emlékérem esetében is.

2. A Szabó József-emlékérem, a Hantken Miksa-emlékérem, a Koch Antal-emlékérem és a Vendl Mária-emlékérem esetében a változás legfontosabb eleme az, hogy míg korában egy-egy jelentős mű szerzője, vagy esetenként szerzői kollektívája kaphatta ezeket a kitüntetéseket, addig a jövőben a hosszú időn át kiemelkedő értékű tudományos eredményeket publikáló szakemberek nyerhetnék el az emlékérmeket. Tehát e kitüntetések odaítélésénél a jelöltek teljes szakmai munkáját kell értékelni, kiemelt figyelemmel az értékelést megelőző 9 illetve 6 év műveire. Ebből következően ezeket a kitüntetéseket egy személy csak egy alkalommal kaphatná meg a jövőben.

3. Változtattunk azokon a leírásokon is, amelyek meghatározzák, hogy milyen tudományterületek elismerését célozzák az említett emlékérmek. Ezek a változtatások azonban döntően csak a régi, ma már nem, vagy nehezen értelmezhető terminusok megújítására vonatkoznak.

4. A Szepesházy Kálmán-díj odaítélése során egyre nagyobb problémát jelentett az eredeti meghatározásban rendkívül szűkre szabott szakmai terület. Ezért, a díjalapító szándékát szem előtt tartva, a nagyon szigorú kritériumok enyhítésére tettünk javaslatot.

5. A Kriván Pál alapítványi emlékérem esetében javasoljuk, hogy a pályázás feltételei közé itt is kerüljön be a társulati tagság. Javasoltuk, hogy az emlékérmet nem elnyerő, de kiemelkedő színvonalú pályázatok kapjanak oklevelet és elnökségi döntés esetén jutalmat (nem pénzdíjat). A Semsey Andor ifjúsági emlékérem esetében tudományos publikációval lehet pályázni, de az nem lehet kritérium, hogy a publikáció milyen hordozón jelenik meg (nyomtatásban, vagy elektronikusan), akárcsak a többi tudományos tevékenységet elismerő díj esetében sem.

Megjegyezzük továbbá, hogy valamennyi kitüntetés nevét a jelenleg érvényes helyesírási szabályoknak megfelelően módosítottuk.

A felkérésnek megfelelően az elismerések csoportosítására is készült egy alábbi javaslat, amely megkönnyíti az elismerések rendszerének áttekintését.

A) Az MFT-vel kapcsolatos tevékenység elismerése

* Tiszteleti tag, tiszteleti elnök
* A Magyarhoni Földtani Társulat Emlékgyűrűje
* Kubinyi Ágoston-emlékérem
* Az 50, 60, 70 éves társulati tagságot elismerő díszoklevél

B) A tudományos tevékenység elismerése

Ba) A földtan bármely területén kifejtett tudományos tevékenység

* Szabó József-emlékérem

Bb) A földtan valamely meghatározott tágabb tudományterületén kifejtett tudományos tevékenység

* Koch Antal-emlékéremérem
* Hantken Miksa-emlékéremérem
* Vendl Mária-emlékérem

Bc) A földtan valamely meghatározott szűkebb tudományterületén kifejtett tudományos tevékenység (szakosztályi adományozással?)

* Szepesházy Kálmán-díj
* Kertész Pál-emlékérem (díj?)
* a tervezett Bárdossy György-díj
* a tervezett Dudich Endre-díj

C) A földtan bármely területén kifejtett gyakorlati tevékenység

* Pro Geologia Applicata emlékérem

D) A földtudomány népszerűsítéséért kifejtett tevékenység

* Lóczy Lajos-emlékplakett

E) Ifjúsági díjak

* Kriván Pál alapítványi emlékérem (díj?)
* Semsey Andor ifjúsági emlékérem (díj?)

F) Támogatás jellegű elismerés

* Dank Viktor-díj
* Bandat Horst-díj (ha az MFT-hez kerül)